Llíria celebra una jornada de treball per ultimar la candidatura a Ciutat Creativa de la UNESCO
15 de novembre de 2018

El Consell Assessor de la candidatura de Llíria a Ciutat Creativa de la UNESCO es reunirà, el pròxim 17 de novembre, en una jornada de treball en què s’ultimaran els detalls i projectes que conformaran la candidatura en l’especialitat de música.

La reunió estarà presidida pel regidor de Cultura i Turisme, Paco García, i la directora del projecte, MªJosé Viñals. A més, assistiran representants de les societats musical de la localitat, intèrprets, compositors i directors de renom, així com historiadors i experts locals i especialistes universitaris.

Per a l’edil edetà, Llíria és “el municipi espanyol i possiblement europeu, amb el major percentatge de ciutadans amb estudis musicals i aficionats de la música. El patrimoni musical forma part essencial de la identitat lliriana i és per allò que se’ns coneix en l’àmbit nacional i internacional”.

En este sentit, la Ciutat de la Música és pionera en projectes musicals. Llíria compta, entre altres, amb la banda civil més antiga d’Espanya, fundada el 1819, la Banda Primitiva; el primer col·legi integrat de música del país, el CIEM Unió Musical, des del 1976; i la primera banda de jubilats espanyola, fundada el 1993, la UDP Llíria-Camp de Túria-Serrans.

Per altra banda, el regidor de Cultura remarca que la ciutat “compta amb nombrosos centres de creació i activitat musical, té experiència en l’organització i desenvolupament de festivals i esdeveniments musicals, amb intèrprets i directors de fama internacional”.

A més, a Llíria “existixen escoles de música, un conservatori i acadèmies i institucions educatives especialitzades en música, on s’han format professionals que treballen en bandes i agrupacions de tot el món” ha  conclòs García.